አሜሪካ በድርቅ ለተጎዱ ዜጎች ተጨማሪ የ97 ሚሊየን ዶላር ድጋፍ አደረገች
-አሜሪካ በድርቅ ለተጎዱ ዜጎች እገዛ የሚውል የ97 ሚሊየን ዶላር ተጨማሪ ድጋፍ አደረገች።የአሜሪካ ዓለም አቀፍ የልማት ተራድኦ ኤጄንሲ (USAID) አስተዳዳሪ ጋይሌ ስሚዝ እንዳሉት ተጨማሪ ድጋፉ በድርቁ ለተጎዱ 4 ሚሊየን ዜጎች የሚሆን ከ176 ሺህ ሜትሪክ ቶን በላይ የምግብ እርዳታን የሚጨምር ነው።የተደረገው ድጋፍ ከሰብዓዊ ዕርዳታ ባለፈ ድርቁን መቋቋም የሚያስችሉ የልማት መርሃ ግብሮችን ለመደገፍ ጭምር ነው።በዓለም የኤል ኒኖ ታሪክ የአሁኑ እጅግ የከፋ መሆኑን የጠቆሙት ጋይሌ፥ በሀገሪቱ እያደገ የመጣው የግብርና ምርታማነት፣ የመንግሥት አፋጣኝ ምላሽና ተግባራዊ ያደረገው የሴፍቲ ኔት መርሃ ግብር እንዲሁም የአጋር ድርጅቶች ምላሽ ድርቁን መቆጣጠር እንዳስቻለ ጠቁመዋል።ኢትዮጵያ በርካታ የልማት ፕሮጀክቶችን አያከናወነች ባለችበት ወቅት ያጋጠማት የድርቅ አደጋ የዕድገት ግስጋሴዋን እንዳያደናቅፍ የአሜሪካ አጋርነት ተጠናክሮ ይቀጥላል ብለዋል።ዩናይትድ ስቴትስ በኢትጵያ በኤል ኒኖ ምክንያት በተከሰተው ድርቅ ምክንያት ለምግብ እጥረት ለተጋለጡ ሰዎች የሚሆን የ97 ሚሊየን የአሜሪካ ዶላር የሚያወጣ የምግብ ድጋፍ ማድረጉ ይታወሳል።(ኢዜአ)